[Video] Dokter hardhandig van vliegtuig gesleep‘n Skermskoot uit die video toe die passasier in die paadjie tussen die sitplekke af gesleep word. ŉ Video van ŉ man wat van ŉ vliegtuig by die O’Hare Internasionale Lughawe in die VSA af gesleep word omdat die vlug oorvol was, maak wyd opslae. Die video, wat deur ŉ passasier op die vliegtuig geneem is, is Sondagaand op Facebook gedeel en sedertdien miljoene kere gekyk. Audra Bridges, wat die video op Facebook geplaas het, het daarby geskryf dat die United Airlines-vlug oorbespreek was en dat die bemanning mense voor die voet gekies en beveel het om die vliegtuig te verlaat. “Hierdie man is ŉ dokter en hy moet môreoggend by die hospitaal wees. Hy wou nie afklim nie,” het sy geskryf. Die video wys dan hoe die man deur twee bemanningslede uit sy sitplek gedwing word, voordat hy skreeuend in die paadjie tussen die sitplekke af gesleep word. ‘n Skermskoot uit die video waarop die passasier se bebloede lip gesien kan word. Chicago Tribune berig bemanningslede op die oorbespreekte vlug het passasiers aanvanklik $400 en later $800 aangebied om vrywilliglik hul sitplekke op te gee. Toe niemand dit wou doen nie, is vier passasiers voor die voet gekies. Drie het afgeklim, maar die vierde passasier, die dokter, het geweier en gesê hy het pasiënte wat hy Maandag moet behandel. Drie veiligheidsbeamptes het die man toe hardhandig van die vliegtuig af verwyder. In ŉ tweede video wat op sosiale media gedeel is, kan bloed aan die man se stukkende lip gesien word terwyl hy in die paadjie af gesleep word. Die vlug het drie ure later opgestyg sonder die man aan boord. Die voorval het wyd kritiek uitgelok en talle passasiers het mense aangemoedig om United Airlines te boikot, kort voor die VSA se besige somerreisseisoen. Oscar Munoz, die uitvoerende hoof van United Airlines se moedermaatskappy, het sy personeellede verdedig en gesê hulle het die behoorlike prosedures gevolg om die situasie te hanteer. Chicago se lugvaartdepartement het egter die beampte wat die man uit die vliegtuig gesleep het, geskors.